Jimmy Hoffa

James Riddle Hoffa, tuntud kui Jimmy Hoffa, (14. veebruar 1913 – jäi kadunuks 30. juulil 1975, kuulutati surnuks 30. juulil 1982) oli Ameerika Ühendriikide ametiühingu juht. 

Hoffa oli lähedalt seotud ametiühinguga International Brotherhood of Teamsters (IBT), olles seal organisaator aastatel 1932–1975. Temast sai 1952. aastal IBT üleriigiline asepresident ja ta oli ühingu president aastatel 1957–1971. Tema juhtimisel saavutati 1964. aastal esimene üleriigiline kokkuleppe veoautojuhtide palkade kohta. Hoffa juhtimise all kasvas IBT suurimaks USA ametiühinguks, tippaegade kuulus sinna üle 1,5 miljoni liikme. 

Juba ametiühingu karjääri algusaastatel tekkisid Hoffal sidemed organiseeritud kuritegevusega, mis ei katkenud kuni tema kadumiseni 1975. aastal. Ta mõisteti 1964. aastal süüdi kohtu vandemeeste kogu mõjutamises, pettuses ja katses altkäemaksu anda. Pärast mitmeid ebaõnnestunud apellatsioone mõisteti Hoffale 1967. aastal 13 aastat vangistust. Ta astus 1971. aasta keskel IBT presidendi kohalt tagasi. See oli osa kokkuleppest president Richard Nixoniga, mis võimaldas tal sama aasta lõpus enne tähtaega vabaneda. Nixon kehtestas Hoffale keelu ametiühingu asjadega kuni 1980. aastani tegeleda. Ilma ennetähtaegse vabanemiseta oleks Hoffa selle ajani pidanud vanglas viibima. Hoffa üritas seda keeldu tühistada.

Viimast korda nähti Hoffat 30. juulil 1975 Detroiti äärelinnarestorani Machus Red Fox parklas. Tema kadumise, saatuse ja surnukeha asukoha kohta on levinud palju oletusi, kuid tema surnukeha pole leitud.

 Lapsepõlv ja noorus 
Hoffa sündis 14. veebruaril 1913 Indiana osariigis Brazili linnas. Tema isapoolsed esivanemad olid Pennsylvania sakslased. Tema isa suri 1920. aastal, kui Hoffa oli 7-aastane. Perekond kolis 1924. aastal Detroiti, kus Hoffa kogu ülejäänud elu elas. Hoffa jättis 14-aastaselt kooli pooleli ja läks tööle, et perele raha teenida. Ametiühingutega puutus ta kokku juba teismelisena.

Jimmy Hoffa abiellus 1936. aastal Josephine Poszywakiga ja neil oli kaks last: tütar Barbara Ann ja poeg James. 

 Karjäär 
Hoffa liitus IBT ametiühinguga organiseerijana 1932. aastal. Ta polnud kunagi autojuhina töötanud, kuid ometi sai temast kohaliku IBT haru president 1946. aastal ja varsti pärast seda kogu Detroiti piirkonna juht. 1952. aastal sai temast üleriigine IBT asepresident ja 1957. aastal president. Sellel kohal püsis ta kuni 1971. aastani, mil astus ametist tagasi, et varem vanglast vabaneda.

 Kadumine 
Jimmy Hoffa kadus 30. juulil 1975 umbes kell 14.45 või pärast seda Machus Red Foxi restorani parkimisplatsilt Detroiti äärelinnas Bloomfieldis. Oma sõnade kohaselt läks ta kohtuma kahe tuntud maffiabossi Anthony Giacalone ja Anthony Provenzanoga. Kui ta õhtul koju ei tulnud, teavitas tema abikaasa politseid tema kadumisest. Politsei leidis restorani juurest tema auto, kuid temast endast mitte ühtegi jälge. Õiguskaitseorganid, sealhulgas FBI, on aastaid üritanud tema saatust välja selgitada, kuid tulemusteta. Giacalone ja Provenzano ei viibinud uurimise andmetel tol õhtul restorani läheduses ning on Hoffaga kohtumise kokkuleppimist eitanud. Pärast seitsme aasta täitumist kadumisest kuulutati Hoffa 1982. aastal ametlikult surnuks.

Hoffa saatuse kohta on aja jooksul välja käidud mitmesuguseid versioone, kuid mis temaga tegelikult juhtus, on jäänud saladuseks.

 Viited 

Kirjandus
Dan Moldea. The Hoffa Wars: Teamsters, Rebels, Politicians and the Mob, 1st ed. Paddington Press. New York and London 1978. ISBN 0-448-22684-7
Arthur A. Sloane. Hoffa. The MIT Press. 1991. ISBN 978-0262193092

Välislingid
FBI lõpetas Jimmy Hoffa laiba otsingud. Postimees.ee, 31. mai 2006

Kategooria:Ameerika Ühendriikide ametiühingutegelased
Kategooria:Kadunuks jäänud inimesed
Kategooria:Sündinud 1913